
Az összetett marketing szemlélet kialakításának szempontjai a felsőoktatási marketingben

Az oktatásmarketing rendkívül változatos, folyamatosan fejlődő és megújuló területe a marketingtudománynak, melynek aktualitása vitathatatlan. Napjainkban egyre kiemeltebb szerepet tölt be a marketing ezen területe, hiszen az oktatási intézmények – jellemzően az egyetemek – felismerték az általuk alkalmazható marketingkommunikáció fontosságát, az abban rejlő előnyöket és lehetőségeket, ezért a felsőfokú intézmények elsődleges célkitűzései között szerepel a hatékonyan működő egyetemi marketing kidolgozása.
Szekunder kutatásom célja az volt, hogy egy olyan szemléletmód alapján mutassam be és vizsgáljam meg ezt a területet, amely leginkább az ok-okozati összefüggéseket tárja fel és folyamatok egymásutániságát kutatja.
A szakirodalmi áttekintés eredményeire épülő egyik primer, kvantitatív kutatásomban az oktatásmarketing egyik leglényegesebb részterületét emeltem ki, azon belül is a beiskolázási marketinghez szorosan kapcsolódó szempontok és tényezők megítélését vizsgáltam az elsődleges célcsoport körében, a Z-generáció tagjainál egy online megkérdezés alapú vizsgálattal (N=505). Emellett annak érdekében, hogy párhuzamot vonhassak a célcsoport és a felsőoktatási intézmények kommunikációjának főbb pontjai és a támasztott elvárások között, egyes egyetemek web- és közösségi média oldalait elemeztem egy megfigyelés keretében egy előzetesen kialakított, tudományos értékelési rendszer szerint.
Kutatómunkám során beigazolódtak a belsőmarketing meghatározó szerepével, valamint a felsőoktatási intézmények által nyújtott társ-, kiegészítőszolgáltatásokkal kapcsolatos hipotéziseim, mivel az eredmények alátámasztották az előzetesen megfogalmazott állításaimat: a célcsoport döntést befolyásoló szempontjai közül kiemelkedett mindkét kategória. Emellett sikerült hasonlóságot találnom a profitorientált vállalatok marketingtevékenysége és egyes intézmények felsőoktatási marketingkommunikációja között, ezzel igazolva a harmadik hipotézis helytállóságát.



